CELEX: 
Language: sl
Date: 2020-12-16 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2017/1129 Evropskega parlamenta in Sveta glede najmanjšega obsega informacij dokumenta, ki se objavi za izvzetje od obveznosti objave prospekta v zvezi s prevzemom na podlagi ponudbe za zamenjavo, združitvijo ali delitvijo

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               1.1.Splošno ozadje
            
            
               Uredba o prospektu
                  1
                določa nov in usklajen sklop pravil, ki (i) pomaga podjetjem pri zbiranju denarja za naložbe in rast na kapitalskih trgih; (ii) pomaga vlagateljem sprejemati boljše in bolj premišljene odločitve ter (iii) spodbuja konvergenco nadzora po vsej Uniji. Poleg tega Komisiji podeljuje pooblastilo, da določi nekatere podrobnosti novih pravil.
            
            
               V tem okviru člen 1(7) uredbe o prospektu pooblašča Komisijo za sprejetje delegiranih aktov za določitev najmanjšega obsega informacij dokumenta, ki se objavi za izvzetje iz obveznosti objave prospekta v zvezi s prevzemom na podlagi ponudbe za zamenjavo, združitvijo ali delitvijo. V ta namen je Komisija 27. februarja 2017 Evropski organ za vrednostne papirje in trge (ESMA) pooblastila, naj zaprosi za strokovno priporočilo o najmanjšem obsegu informacij zgoraj navedenega dokumenta. 
            
            
               Evropska komisija je maja 2018 začela pobudo za sprejetje sorazmernih pravil za podporo spodbujanju zagonskih trgov MSP ob zagotavljanju zaščite vlagateljev in celovitosti trga. Pobuda je vključevala predlog uredbe o spremembi direktive MiFID II
                  2
               , uredbe o zlorabi trga
                  3
                in uredbe o prospektu.
            
            
               ESMA je strokovno priporočilo za delegirani akt na podlagi člena 1(7) Komisiji predložil 26. marca 2019. Ob zavedanju, da sta sozakonodajalca dosegla politično soglasje o zakonodajni pobudi o zagonskih trgih MSP, s katero se spreminja uredba o prospektu, je ESMA poudaril, da bi bile za upoštevanje teh sprememb potrebne prilagoditve nekaterih delov strokovnega priporočila. 
            
            
               Uredba (EU) 2019/2115 Evropskega parlamenta in Sveta
                  4
                je bila 11. decembra 2019 objavljena v Uradnem listu Evropske unije. S členom 2 navedene uredbe, ki se je začela uporabljati 31. decembra 2019, je bil spremenjen člen 1 uredbe o prospektu, s čimer je bil omejen obseg izvzetja v zvezi s prevzemom na podlagi ponudbe za zamenjavo, združitvijo ali delitvijo.
            
            
               Delegirana uredba zato izraža glavne elemente strokovnega priporočila ESMA ter nadaljnje prilagoditve, katerih namen je bil upoštevati spremembe, uvedene z Uredbo (EU) 2019/2115. Glavne spremembe v primerjavi s strokovnim priporočilom ESMA so naslednje:
            
            
               ·opredelitve pojmov v členu A strokovnega priporočila so bile revidirane v skladu s pripombami, prejetimi v okviru posvetovanja med notranjimi službami Komisije;
            
            
               ·člen B strokovnega priporočila je bil popolnoma revidiran in dodan členu 2(1) te uredbe kot četrti pododstavek. Zlasti obseg te določbe je bil spremenjen in njena uporaba je bila omejena na primer prevzema na podlagi ponudbe za zamenjavo, pri katerem ponujeni lastniški vrednostni papirji niso zamenljivi z obstoječimi, predhodno izdanimi lastniškimi vrednostnimi papirji, ki so bili uvrščeni v trgovanje na reguliranem trgu že pred prevzemom in z njim povezanim poslom, ali pa se prevzem šteje za obrnjeni prevzem;
            
            
               ·člen C strokovnega priporočila je bil spremenjen zaradi spremembe obsega izvzetij v zvezi s prevzemom na podlagi ponudbe za zamenjavo, združitvijo ali delitvijo, uvedenih z Uredbo (EU) 2019/2115;
            
            
               ·v členu D strokovnega priporočila so bile točke (a) in (c) do (k) nadomeščene z dinamičnim sklicevanjem na seznam informacij, ki se lahko vključijo s sklicevanjem iz člena 19(1) uredbe o prospektu;
            
            
               ·jezikovna ureditev, določena v členu E strokovnega priporočila, ki je identična členu 27 uredbe o prospektu, je bila revidirana, saj pristojnemu organu ni treba potrditi dokumenta o izvzetju, kot je navedeno v členu 20 uredbe o prospektu;
            
            
               ·člen F strokovnega priporočila je bil poenostavljen z vstavitvijo sklicev na člena 18(3) in 18(4) Delegirane uredbe Komisije (EU) 2019/980
                  5
               , v katerih je pojasnjen pomen zapletene finančne preteklosti in znatne finančne obveznosti; 
            
            
               ·zahteve po razkritju iz Dodatka II k strokovnemu priporočilu so bile učinkoviteje vključene v Prilogo II k tej uredbi z navzkrižnim sklicevanjem na ustrezne oddelke in točke Priloge I k tej uredbi ter na ustrezne oddelke in točke prilog 1 in 11 k Delegirani uredbi (EU) 2019/980;
            
            
               ·zahteve po razkritju iz dodatkov I, III in IV k strokovnemu priporočilu so bile dodatno poenostavljene, prilagojene na velikost posla in združene v Prilogi I k tej uredbi, da bi bil dokument o izvzetju uporabniku prijazen in skladen s cilji uredbe o prospektu, s katero se ne zahteva več dokument, „enakovreden prospektu“, kot je veljalo na podlagi prejšnje ureditve.
            
            
               1.2.Cilj delegirane uredbe
            
            
               Cilj te delegirane uredbe je določiti najmanjši obseg informacij dokumenta, ki se objavi za izvzetje iz obveznosti objave prospekta v zvezi s prevzemom na podlagi ponudbe za zamenjavo, združitvijo ali delitvijo.
            
         
         
            
               1.3.Pravni okvir
            
            
               Ta delegirana uredba temelji na pooblastilu iz člena 1(7) uredbe o prospektu.
            
            
               2.POSVETOVANJA PRED SPREJETJEM AKTA
            
            
               ESMA je 13. julija 2018 objavil posvetovalni dokument, da bi pridobil stališča zainteresiranih strani o predlaganem strokovnemu priporočilu. Posvetovanje se je končalo 6. oktobra 2018. Pripomnil je, da se je na posvetovanje odzvalo le pet subjektov in da nobeden od njih ni predstavljal interesov in stališč vlagateljev. ESMA je za nasvet zaprosil tudi interesno skupino za vrednostne papirje in trge, ki pa ni poslala formalnega odziva na posvetovanje. 
            
            
               Osnutek delegirane uredbe je bila objavljen na portalu za boljše pravno urejanje s štiritedenskim obdobjem za pripombe od 16. junija do 14. julija 2020. Na posvetovanje se je skupno uradno odzvalo pet zainteresiranih strani, hkrati pa so ESMA in nekateri pristojni nacionalni organi prav tako podali svoje pripombe prek operativne delovne skupine za prospekte ESMA. Dne 24. septembra 2020 je bil osnutek delegirane uredbe predložen v posvetovanje strokovni skupini Evropskega odbora za vrednostne papirje (EGESC) v skladu z načeli iz Medinstitucionalnega sporazuma o boljši pripravi zakonodaje. Pripombe, prejete na portalu za pripombe in sestanku skupine EGESC, so bile ustrezno upoštevane v končni različici delegirane uredbe.
            
            
               3.PRAVNI ELEMENTI DELEGIRANEGA AKTA
            
            
               Pravica do sprejemanja delegiranih aktov je določena v členu 44 uredbe o prospektu.
            
            
               ·Člen 1 določa opredelitev pojmov, ki se uporabljajo v tej delegirani uredbi.
            
            
               ·Člen 2 določa najmanjši obseg informacij za dokument o izvzetju.
            
            
               ·Člen 3 določa pravila za vključitev s sklicevanjem.
            
            
               ·Člen 4 določa pravila, ki se uporabljajo, kadar ima izdajatelj lastniških vrednostnih papirjev zapleteno finančno preteklost ali je sprejel znatno finančno obveznost.
            
            
               ·Člen 5 določa jezikovno ureditev, ki se uporablja.
            
            
               DELEGIRANA UREDBA KOMISIJE (EU) …/…
            
            
               z dne 16.12.2020
            
            
               o dopolnitvi Uredbe (EU) 2017/1129 Evropskega parlamenta in Sveta glede najmanjšega obsega informacij dokumenta, ki se objavi za izvzetje od obveznosti objave prospekta v zvezi s prevzemom na podlagi ponudbe za zamenjavo, združitvijo ali delitvijo
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES
                  6
                ter zlasti člena 7(1) Uredbe,
            
            
               ob upoštevanju naslednjega:
            
         
         
            
               (1)Da bi se zagotovili najvišji standardi zaščite vlagateljev po vsej Uniji ter da bi vlagatelji lahko sprejeli premišljeno odločitev o naložbi, bi dokument iz točk (f) in (g) člena 1(4) ter točk (e) in (f) prvega pododstavka člena 1(5) Uredbe (EU) 2017/1129 (v nadaljnjem besedilu: dokument o izvzetju) moral vsebovati zadostne, objektivne in razumljive informacije o podjetjih, ki sodelujejo pri poslu, pravicah, ki izhajajo iz lastniških vrednostnih papirjev, ter obetih izdajatelja teh lastniških vrednostnih papirjev in, glede na vrsto posla, ciljnega podjetja, prevzetega podjetja ali razdeljenega podjetja.
            
            
               (2)Da bi se vlagateljem zagotovile potrebne informacije za sprejetje premišljene odločitve o naložbi, bi se moral v primeru prevzema na podlagi ponudbe o zamenjavi, ki izpolnjuje pogoj iz točke (b) člena 1(6a) Uredbe (EU) 2017/1129, pri katerem ponujeni lastniški vrednostni papirji niso zamenljivi z obstoječimi, predhodno izdanimi vrednostnimi papirji, ki so bili uvrščeni v trgovanje na reguliranem trgu že pred prevzemom in z njim povezanim poslom, ali pri katerem gre za obrnjeni prevzem, zahtevati izčrpnejši dokument o izvzetju. Razširjeno vsebino dokumenta o izvzetju za take primere bi bilo treba podrobneje določiti.
            
            
               (3)Da bi se omejili nepotrebni stroški za izdajatelje, bi moral biti dokument o izvzetju poenostavljen, kadar so v povezavi s poslom lastniški vrednostni papirji, ponujeni javnosti, ali lastniški vrednostni papirji, ki bodo uvrščeni v trgovanje na reguliranem trgu, zamenljivi s predhodno izdanimi lastniškimi vrednostnimi papirji, ki so že bili uvrščeni v trgovanje na reguliranem trgu in predstavljajo majhen odstotek teh lastniških vrednostnih papirjev. Zmanjšani obseg vsebine dokumenta o izvzetju za tak primer bi bilo treba podrobneje določiti. Vendar v takem primeru izdajatelju ne bi smelo biti preprečeno izkoristiti izvzetij iz točke (a) ali (b) prvega pododstavka člena 1(5) Uredbe (EU) 2017/1129.
            
            
               (4)Da bi poenostavili pripravo in znižali stroške izdelave dokumenta o izvzetju, bi se izdajateljem moralo omogočiti, da v ta dokument s sklicevanjem vključijo nekatere informacije, ki so že bile objavljene v elektronski obliki, če so take informacije enostavno dostopne in zapisane v istem jeziku kot dokument o izvzetju.
            
            
               (5)Vlagatelji bi morali biti sposobni razumeti položaj izdajatelja z zapleteno finančno preteklostjo ali izdajatelja, ki je sprejel znatno finančno obveznost; v takem primeru bi bilo morda treba razkriti informacije o subjektu, ki ni izdajatelj. Izdajatelji bi morali zato v dokumentu o izvzetju opisati svojo zapleteno finančno preteklost ali učinke sprejete znatne finančne obveznosti na izdajatelja ali njegovo poslovanje.
            
            
               (6)Za zagotovitev, da je dokument o izvzetju uporaben za vlagatelje, je treba navesti, da mora pristojni nacionalni organ določiti, v katerem jeziku bo ta dokument pripravljen –
            
            
               SPREJELA NASLEDNJO UREDBO:
            
            
               Člen 1 
               Opredelitev pojmov
            
            
               V tej uredbi se uporabljajo naslednje opredelitve pojmov:
            
            
               (a)„posel“ pomeni prevzem na podlagi ponudbe o zamenjavi, združitev ali delitev, kot je navedeno v točki (f) ali (g) člena 1(4) ali v točki (e) ali (f) prvega pododstavka člena 1(5) Uredbe (EU) 2017/1129, glede katerega so bili izpolnjeni pogoji iz člena 1(6a) ali (6b) navedene uredbe;
            
            
               (b)„dokument o izvzetju“ pomeni dokument, ki se da na voljo javnosti v skladu s členom 21(2) Uredbe (EU) 2017/1129 za pridobitev pravice do izvzetja od obveznosti objave prospekta v primeru posla;
            
            
               (c)„ciljno podjetje“ pomeni ciljno družbo, kot je opredeljena v točki (b) člena 2(1) Direktive 2004/25/ES Evropskega parlamenta in Sveta
                  7
               ;
            
            
               (d)„prevzeto podjetje“ pomeni podjetje, ki prenaša sredstva in obveznosti na prevzemnika zaradi združitve, glede katere so bili izpolnjeni pogoji iz člena 1(6b) Uredbe (EU) 2017/1129;
            
            
               (e)„razdeljeno podjetje“ pomeni podjetje, ki prenese sredstva in obveznosti na podjetje prejemnika zaradi delitve, glede katere so bili izpolnjeni pogoji iz člena 1(6b) Uredbe (EU) 2017/1129;
            
            
               (f)„ponudnik“ pomeni ponudnika, kakor je opredeljen v členu 2(i) Uredbe (EU) 2017/1129.
            
            
               Člen 2 
               Najmanjši obseg informacij dokumenta o izvzetju
            
            
               1.Dokument o izvzetju vsebuje ustrezne informacije, ki so potrebne, da lahko vlagatelji razumejo:
            
            
               (a)obete izdajatelja in, glede na vrsto posla, ciljnega podjetja, prevzetega podjetja ali razdeljenega podjetja ter morebitne pomembne spremembe poslovnega in finančnega položaja vsakega od teh podjetij, ki so nastopile od konca prejšnjega poslovnega leta;
            
            
               (b)pravice, ki izhajajo iz lastniških vrednostnih papirjev;
            
            
               (c)opis posla in njegovega vpliva na izdajatelja.
            
         
         
            
               Informacije, ki jih vsebuje dokument o izvzetju, se zapišejo in predstavijo v jedrnati in razumljivi obliki, ki jo je mogoče preprosto analizirati, in vlagateljem omogočajo, da sprejmejo premišljeno odločitev o naložbi.
            
            
               Dokument o izvzetju vključuje najmanjši obseg informacij, določen v Prilogi I k tej uredbi.
            
            
               Vendar dokument o izvzetju vključuje najmanjši obseg informacij, določen v Prilogi II k tej uredbi, če so izpolnjeni vsi naslednji pogoji: 
            
            
               (a)dokument o izvzetju se nanaša na prevzem na podlagi ponudbe o zamenjavi, v zvezi s katero so bili izpolnjeni pogoji iz točke (b) člena 1(6a) Uredbe (EU) 2017/1129;
            
            
               (b)ponujeni lastniški vrednostni papirji niso zamenljivi z obstoječimi, predhodno izdanimi vrednostnimi papirji, ki so bili uvrščeni v trgovanje na reguliranem trgu že pred prevzemom in z njim povezanim poslom, ali pa se prevzem šteje za obrnjeni prevzem v smislu B19. člena Mednarodnega standarda računovodskega poročanja (MSRP) 3, Poslovne združitve, sprejetega z Uredbo Komisije (ES) št. 1126/2008
                  8
               .
            
            
               2.Z odstopanjem od odstavka 1 in brez poseganja v točko (a) ali (b) prvega pododstavka člena 1(5) Uredbe (EU) 2017/1129, kadar se v zvezi s poslom lastniški vrednostni papirji ponudijo javnosti ali se uvrstijo v trgovanje na reguliranem trgu ter so zamenljivi z lastniškimi vrednostnimi papirji, ki so že bili uvrščeni v trgovanje na reguliranem trgu, in ne predstavljajo več kot 10 % njihove vrednosti, dokument o izvzetju vsebuje le najmanjši obseg informacij iz oddelkov 1, 3 in 5 ter točk 2.2 in 4.2 Priloge I k tej uredbi.
            
            
               Člen 3 
               Vključitev s sklicevanjem
            
            
               1.Informacije se lahko v dokument o izvzetju vključijo s sklicevanjem, kadar so bile predhodno ali hkrati elektronsko objavljene, kadar se navedejo v jeziku, ki izpolnjuje zahteve iz člena 5 te uredbe, in kadar jih vsebuje eden od naslednjih dokumentov:
            
            
               (a)dokumenti iz člena 19(1) Uredbe (EU) 2017/1129;
            
            
               (b)dokumenti, ki se zahtevajo na podlagi nacionalnega prava, s katerim se prenaša Direktiva 2004/25/ES;
            
            
               (c)dokumenti, ki se zahtevajo na podlagi nacionalnega prava, s katerim se prenaša Direktiva (EU) 2017/1132 Evropskega parlamenta in Sveta
                  9
               ;
            
            
               (d)drugi dokumenti, objavljeni v skladu z nacionalnim pravom, kadar so pomembni za posel.
            
            
               Informacije iz prvega pododstavka so najnovejše informacije, ki so na voljo izdajatelju, ciljnem podjetju, prevzetem podjetju ali razdeljenem podjetju.
            
            
               2.Kadar se s sklicevanjem vključijo le nekatere informacije, dokument o izvzetju vsebuje izjavo, da deli, ki niso vključeni, niso pomembni za vlagatelja ali pa so zajeti v drugih delih dokumenta o izvzetju.
            
            
               3.Osebe, odgovorne za dokument o izvzetju, zagotovijo, da je mogoče do informacij, ki so v ta dokument vključene s sklicevanjem, enostavno dostopati. 
            
            
               4.Dokument o izvzetju, ki vsebuje informacije, vključene s sklicevanjem, vsebuje seznam sklicev, ki vlagateljem omogoča, da zlahka prepoznajo določene informacije, in spletne povezave do vseh dokumentov, ki vsebujejo informacije, vključene s sklicevanjem.
            
            
               Člen 4 
               Zapletena finančna preteklost in znatna finančna obveznost
            
            
               1.Kadar ima izdajatelj lastniških vrednostnih papirjev zapleteno finančno preteklost, kot je navedeno v členu 18(3) Delegirane uredbe Komisije (EU) 2019/980
                  10
               , ali je sprejel znatno finančno obveznost, kot je navedeno v členu 18(4) navedene uredbe, dokument o izvzetju vsebuje vse informacije, navedene v Prilogi I ali, kadar je primerno, Prilogi II k tej uredbi, o subjektu, ki ni izdajatelj, kot da bi bil ta subjekt izdajatelj lastniških vrednostnih papirjev, če vlagatelji te informacije potrebujejo, da lahko sprejmejo premišljeno odločitev o naložbi, kot je navedeno v členu 2(1) te uredbe.
            
            
               Take dodatne informacije morajo podrobno navajati pričakovane učinke posla, kot je opredeljen v členu 1(a) te uredbe, na izdajatelja ali njegovo poslovanje ter učinke zapletene finančne preteklosti ali znatne finančne obveznosti na izdajatelja ali njegovo poslovanje.
            
            
               2.Dodatnim informacijam iz odstavka 1 je priložena jasna razlaga, zakaj vlagatelji potrebujejo te informacije za sprejetje premišljene odločitve o naložbi.
            
         
         
            
               3.Izdajatelj, ki ne more zagotoviti dodatnih informacij iz odstavka 1, mora v dokumentu o izvzetju navesti razloge za to.
            
            
               Člen 5 
               Uporaba jezikov
            
            
               Dokument o izvzetju se pripravi v jeziku, ki ga sprejme pristojni organ, kot je opredeljen v točki (o) člena 2 Uredbe (EU) 2017/1129.
            
            
               Člen 6 
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.12.2020
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Uredba (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES (UL L 168, 30.6.2017, str. 12).
               
               
                  
                     (2)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
               
               
                  
                     (3)
                  
                        Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
               
               
                  
                     (4)
                  
                        Uredba (EU) 2019/2115 Evropskega parlamenta in Sveta z dne 27. novembra 2019 o spremembi Direktive 2014/65/EU ter uredb (EU) št. 596/2014 in (EU) 2017/1129 v zvezi s spodbujanjem uporabe zagonskih trgov MSP (UL L 320, 11.12.2019, str. 1).
               
               
                  
                     (5)
                  
                        Delegirana uredba Komisije (EU) 2019/980 z dne 14. marca 2019 o dopolnitvi Uredbe (EU) 2017/1129 Evropskega parlamenta in Sveta v zvezi z obliko, vsebino, pregledom in potrditvijo prospekta, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Uredbe Komisije (ES) št. 809/2004 (UL L 166, 21.6.2019, str. 26).
               
               
                  
                     (6)
                  
                        UL L 168, 30.6.2017, str. 12.
               
               
                  
                     (7)
                  
                        Direktiva Evropskega parlamenta in Sveta 2004/25/ES z dne 21. aprila 2004 o ponudbah za prevzem (UL L 142, 30.4.2004, str. 12).
               
               
                  
                     (8)
                  
                        Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta (UL L 320, 29.11.2008, str. 1).
               
               
                  
                     (9)
                  
                        Direktiva (EU) 2017/1132 Evropskega parlamenta in Sveta z dne 14. junija 2017 o določenih vidikih prava družb (UL L 169, 30.6.2017, str. 46).
               
               
                  
                     (10)
                  
                        Delegirana uredba Komisije (EU) 2019/980 z dne 14. marca 2019 o dopolnitvi Uredbe (EU) 2017/1129 Evropskega parlamenta in Sveta v zvezi z obliko, vsebino, pregledom in potrditvijo prospekta, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Uredbe Komisije (ES) št. 809/2004 (UL L 166, 21.6.2019, str. 26).
               
            
      
    ---documentbreak--- 
      
         
         
            
               PRILOGA I 
               NAJMANJŠI OBSEG INFORMACIJ DOKUMENTA O IZVZETJU
            
            
               Tretji pododstavek člena 2(1) in člen 2(2)
            
            
                     
                        ODDELEK 1
                     
                  
                  
                     
                        OSEBE, ODGOVORNE ZA PRIPRAVO DOKUMENTA O IZVZETJU, INFORMACIJE TRETJIH OSEB IN POROČILO STROKOVNJAKOV
                     
                  
               
                     
                        Točka 1.1
                     
                     
                  
                  
                     
                        Identifikacija oseb, odgovornih za pripravo dokumenta o izvzetju
                     
                     
                        Navedite vse osebe, odgovorne za informacije ali dele informacij, navedene v dokumentu o izvzetju; v primeru slednjega se deli posebej označijo. Pri fizičnih osebah, vključno s člani upravnih, vodstvenih ali nadzornih organov izdajatelja, je treba navesti imena in funkcije oseb; v primeru pravnih oseb navedite ime in registrirani sedež. 
                     
                  
               
                     
                        Točka 1.2
                     
                  
                  
                     
                        Izjava o odgovornosti
                     
                     
                        Izjava oseb, odgovornih za dokument o izvzetju, da so po njihovem najboljšem vedenju informacije v dokumentu o izvzetju skladne z dejstvi in da v dokumentu o izvzetju ni izpuščena nobena informacija, ki bi lahko vplivala na njegov pomen.
                     
                     
                        Kadar je ustrezno, izjava oseb, odgovornih za nekatere dele dokumenta o izvzetju, da so po njihovem najboljšem vedenju informacije v navedenih delih dokumenta o izvzetju, za katere so odgovorne, skladne z dejstvi in da v navedenih delih dokumenta o izvzetju ni izpuščena nobena informacija, ki bi lahko vplivala na njihov pomen.
                     
                  
               
                     
                        Točka 1.3
                     
                  
                  
                     
                        Izjava ali poročilo strokovnjakov
                     
                     
                        Kadar je v dokument o izvzetju vključena izjava ali poročilo, pripisano osebi kot strokovnjaku, navedite naslednje podatke o navedeni osebi:
                     
                     
                        (a)ime;
                     
                     
                        (b)službeni naslov;
                     
                     
                        (c)kvalifikacije;
                     
                     
                        (d)morebitne pomembne interese v zvezi z izdajateljem.
                     
                     
                        Če je bila izjava ali poročilo pripravljeno na zahtevo izdajatelja, navedite, da je bila taka izjava ali poročilo vključeno v dokument o izvzetju s soglasjem osebe, ki je odobrila vsebino navedenega dela dokumenta o izvzetju.
                     
                  
               
                     
                        Točka 1.4
                     
                  
                  
                     
                        Informacije, prevzete od tretje osebe
                     
                     
                        Če so bile informacije prevzete od tretje osebe, je treba predložiti potrdilo, da so bile te informacije točno prikazane in da, kolikor je znano izdajatelju in kolikor lahko ugotovi iz informacij, ki jih je objavila ta tretja oseba, niso izpuščena dejstva, zaradi česar bi bila prikazana informacija netočna ali zavajajoča. Poleg tega je treba navesti vire informacij. 
                     
                  
               
                     
                        Točka 1.5
                     
                     
                  
                  
                     
                        Regulativni računovodski izkazi
                     
                     
                        Izjava, da:
                     
                     
                        (a)dokument o izvzetju ne predstavlja prospekta v smislu Uredbe (EU) 2017/1129;
                     
                     
                        (b)dokumenta o izvzetju ni pregledal in odobril zadevni pristojni organ v skladu s členom 20 Uredbe (EU) 2017/1129; 
                     
                     
                        (c)je v skladu s točko (b) člena 1(6a) Uredbe (EU) 2017/1129 nadzorni organ, ki je pristojen za pregled dokumenta o ponudbi v skladu z Direktivo 2004/25/ES Evropskega parlamenta in Sveta
                           1
                        , kadar je ustrezno, izdal predhodno odobritev dokumenta o izvzetju.
                     
                  
               
                     
                        ODDELEK 2
                     
                  
                  
                     
                        INFORMACIJE O CILJNEM PODJETJU, PREVZETEM PODJETJU ALI RAZDELJENEM PODJETJU
                     
                  
               
                     
                        Če ni navedeno drugače, se informacije iz točk iz oddelka 2 zagotovijo za izdajatelja in, glede na vrsto posla, za ciljno podjetje, prevzeto podjetje ali razdeljeno podjetje. Če je eden od zgoraj navedenih subjektov skupina in so bili konsolidirani računovodski izkazi že objavljeni, se informacije v tem oddelku predstavijo na konsolidirani podlagi. 
                     
                     
                        Za lastniške vrednostne papirje razen delnic se informacije iz točk iz oddelka 2 zagotovijo tudi za izdajatelja osnovnih delnic, če se ta razlikuje od izdajatelja lastniških vrednostnih papirjev.
                     
                     
                        Kadar v primeru prevzema na podlagi ponudbe za zamenjavo zahtevane informacije o ciljnem podjetju niso na voljo, se zagotovi izjava v zvezi s tem.
                     
                  
               
                     
                        Točka 2.1 
                     
                  
                  
                     
                        Splošne informacije 
                     
                  
               
                     
                        Točka 2.1.1 
                     
                  
                  
                     
                        Pravno in poslovno ime 
                     
                  
               
                     
                        Točka 2.1.2 
                     
                  
                  
                     
                        (a)stalno prebivališče in pravna oblika;
                     
                     
                        (b)identifikator pravnih subjektov (LEI);
                     
                     
                        (c)pravo države registracije;
                     
                     
                        (d)država sedeža ter naslov, telefonska številka registriranega sedeža (ali glavnega kraja poslovanja, če se razlikuje od registriranega sedeža);
                     
                     
                        (e)povezava do spletnega mesta z izjavo o omejitvi odgovornosti, da informacije na spletnem mestu niso del dokumenta o izvzetju, razen če so te informacije v dokument o izvzetju vključene s sklicevanjem. 
                     
                  
               
                     
                        Točka 2.1.3
                     
                  
                  
                     
                        Imena revizorjev za obdobje, ki ga zajemajo računovodski izkazi, ter imena strokovnih združenj, katerih člani so.
                     
                  
               
                     
                        Točka 2.2 
                     
                  
                  
                     
                        Pregled poslovanja
                     
                  
               
                     
                        Točka 2.2.1
                     
                  
                  
                     
                        Glavne dejavnosti, vključno z glavnimi kategorijami prodanih produktov in/ali opravljenih storitev v zadnjem poslovnem letu.
                     
                  
               
                     
                        Točka 2.2.2
                     
                  
                  
                     
                        Vse znatne spremembe, ki vplivajo na poslovanje in glavne dejavnosti od konca obdobja, ki ga zajemajo zadnji objavljeni revidirani računovodski izkazi.
                     
                  
               
                     
                        Točka 2.2.3 
                     
                  
                  
                     
                        Kratek opis glavnih trgov, vključno z razčlenitvijo skupnih prihodkov po poslovnih odsekih in geografskih trgih za zadnje poslovno leto. 
                     
                     
                        V primeru delitve se opis iz prvega odstavka nanaša na glavne trge, na katerih so glavna sredstva in obveznosti razdeljenega podjetja.
                     
                  
               
                     
                        Točka 2.3 
                     
                  
                  
                     
                        Naložbe 
                     
                     
                        Opis pomembnih naložb, ki so bile izvedene od datuma zadnjih objavljenih računovodskih izkazov in ki so v teku in/ali za katere so bile že sprejete trdne zaveze, skupaj s predvidenim virom za njihovo financiranje.
                     
                  
               
                     
                        Točka 2.4
                     
                  
                  
                     
                        Korporativno upravljanje 
                     
                  
               
                     
                        Točka 2.4.1
                     
                  
                  
                     
                        Imena, službeni naslovi in funkcije znotraj izdajatelja ali, glede na vrsto posla, ciljnega podjetja, prevzetega podjetja ali razdeljenega podjetja, članov upravnih, vodstvenih ali nadzornih organov in, v primeru komanditne delniške družbe, družbenikov z neomejeno odgovornostjo. 
                     
                  
               
                     
                        Točka 2.4.2
                     
                  
                  
                     
                        Identiteta glavnih delničarjev
                     
                  
               
                     
                        Točka 2.4.3
                     
                  
                  
                     
                        Število zaposlenih
                     
                  
               
                     
                        Točka 2.5
                     
                  
                  
                     
                        Finančne informacije
                     
                  
               
                     
                        Točka 2.5.1
                     
                     
                     
                  
                  
                     
                        Računovodski izkazi
                     
                     
                        Računovodski izkazi (letni in polletni), ki so bili objavljeni v 12-mesečnem obdobju pred objavo dokumenta o izvzetju. 
                     
                     
                        Če so bili objavljeni letni in polletni računovodski izkazi, se zahtevajo le letni računovodski izkazi, če so objavljeni za polletnimi računovodskimi izkazi.
                     
                     
                        Računovodski izkazi vsebujejo revizijska poročila. 
                     
                     
                        Kadar so zakoniti revizorji zavrnili revizijska poročila o računovodskih izkazih ali kadar taka revizijska poročila vsebujejo pridržke, spremembe mnenja, izjave o omejitvi pravne odgovornosti ali poudarjanje zadeve, je treba to obrazložiti in take pridržke, spremembe mnenja, izjave o omejitvi pravne odgovornosti ali poudarjanje zadeve v celoti ponovno navesti.
                     
                  
               
                     
                        Točka 2.5.1.a
                     
                     
                        (Samo združitve)
                     
                     
                  
                  
                     
                        Kadar z odstopanjem od točke 2.5.1 prevzeto podjetje nima lastniških vrednostnih papirjev, ki so bili že uvrščeni v trgovanje na reguliranem trgu, podjetje zagotovi (letne in polletne) revidirane računovodske izkaze, ki so bili sprejeti v 12-mesečnem obdobju pred objavo dokumenta o izvzetju. 
                     
                     
                        Če so bili objavljeni letni in polletni računovodski izkazi, se zahtevajo le letni računovodski izkazi, če so objavljeni za polletnimi računovodskimi izkazi. 
                     
                     
                        Računovodski izkazi vsebujejo revizijska poročila.
                     
                     
                        Kadar so zakoniti revizorji zavrnili revizijska poročila o računovodskih izkazih ali kadar taka revizijska poročila vsebujejo pridržke, spremembe mnenja, izjave o omejitvi pravne odgovornosti ali poudarjanje zadeve, je treba to obrazložiti in take pridržke, spremembe mnenja, izjave o omejitvi pravne odgovornosti ali poudarjanje zadeve v celoti ponovno navesti.
                     
                     
                        Kadar prevzeto podjetje nima revidiranih računovodskih izkazov, zagotovi računovodske izkaze, ki so bili pripravljeni v zadnjih 12 mesecih, ter negativno izjavo z navedbo, da računovodski izkazi niso bili pregledani ali revidirani.
                     
                  
               
                     
                        Točka 2.5.2
                     
                     
                  
                  
                     
                        Računovodski standardi
                     
                     
                        Finančne informacije se pripravijo v skladu z mednarodnimi standardi računovodskega poročanja, kot so bili potrjeni v Uniji v skladu z Uredbo (ES) št. 1606/2002 Evropskega parlamenta in Sveta
                           2
                        .
                     
                     
                        Kadar se Uredba (ES) št. 1606/2002 ne uporablja, se finančne informacije pripravijo v skladu z: 
                     
                     
                        (a)nacionalnimi računovodskimi standardi države članice za izdajatelje iz EGP, kot se zahteva v Direktivi 2013/34/EU Evropskega parlamenta in Sveta
                           3
                        ;
                     
                     
                        (b)nacionalnimi računovodskimi standardi tretje države, ki so enakovredni Uredbi (ES) št. 1606/2002, za izdajatelje iz tretjih držav. Če taki nacionalni računovodski standardi tretje države niso enakovredni Uredbi (ES) št. 1606/2002, se računovodski izkazi preračunajo v skladu z navedeno uredbo.
                     
                  
               
                     
                        Točka 2.5.3
                     
                  
                  
                     
                        Opis kakršne koli bistvene spremembe finančnega položaja, do katere je prišlo po koncu zadnjega finančnega obdobja, za katero so bili objavljeni revidirani računovodski izkazi ali vmesne finančne informacije, ali, če do take bistvene spremembe ni prišlo, izjava v zvezi s tem.
                     
                     
                        Kadar je ustrezno, informacije o kakršnih koli znanih trendih, negotovostih, zahtevah, zavezah ali dogodkih, za katere je v razumnih mejah verjetno, da bodo pomembno vplivali na izdajatelja in, odvisno od vrste posla, ciljno podjetje, prevzeto podjetje ali razdeljeno podjetje, vsaj za tekoče poslovno leto.
                     
                  
               
                     
                        Točka 2.5.4
                     
                  
                  
                     
                        Kadar je ustrezno, poslovna poročila iz členov 19 in 29 Direktive 2013/34/EU. 
                     
                  
               
                     
                        Točka 2.6
                     
                  
                  
                     
                        Pravni in arbitražni postopki 
                     
                     
                        Informacije o kakršnih koli vladnih, pravnih ali arbitražnih postopkih (vključno s postopki, ki so po vednosti izdajatelja, ciljnega podjetja, prevzetega podjetja ali razdeljenega podjetja še v teku ali bi bili lahko sproženi) v obdobju, ki zajema najmanj zadnjih 12 mesecev, ki bi lahko imeli ali so v nedavni preteklosti imeli pomembne učinke na finančni položaj ali dobičkonosnost izdajatelja, ciljnega podjetja, prevzetega podjetja, razdeljenega podjetja in/ali skupine, ali ustrezna negativna izjava. 
                     
                     
                        V primeru delitve se informacije o pravnih in arbitražnih postopkih sklicujejo na sredstva in obveznosti, ki so predmet delitve.
                     
                  
               
                     
                        Točka 2.7
                     
                  
                  
                     
                        Povzetek informacij, razkritih v skladu z Uredbo (EU) št. 596/2014 Evropskega parlamenta in Sveta
                           4
                        
                     
                     
                        Za subjekte, ki spadajo na področje uporabe Uredbe (EU) št. 596/2014, se izdela povzetek informacij, razkritih v skladu z navedeno uredbo v zadnjih 12 mesecih, kadar so te informacije relevantne na datum dokumenta o izvzetju. 
                     
                     
                        Povzetek se predstavi v jedrnati in razumljivi obliki, ki jo je mogoče preprosto analizirati, in ni ponovna navedba informacij, ki so bile že objavljene v skladu z Uredbo (EU) št. 596/2014. Povzetek se glede na temo predstavi v omejenem številu kategorij.
                     
                  
               
                     
                        ODDELEK 3
                     
                  
                  
                     
                        OPIS POSLA
                     
                  
               
                     
                        Točka 3.1
                     
                  
                  
                     
                        Namen in cilji posla
                     
                  
               
                     
                        Točka 3.1.1 
                     
                  
                  
                     
                        Namen posla za izdajatelja in njegove delničarje. 
                     
                  
               
                     
                        Točka 3.1.2 
                     
                  
                  
                     
                        Namen posla za ciljno podjetje, prevzeto podjetje ali razdeljeno podjetje in njegove delničarje.
                     
                  
               
                     
                        Točka 3.1.3 
                     
                  
                  
                     
                        Opis morebitnih pričakovanih koristi, ki izhajajo iz posla. 
                     
                  
               
                     
                        Točka 3.2 
                     
                  
                  
                     
                        Pogoji posla
                     
                  
               
                     
                        Točka 3.2.1 
                     
                  
                  
                     
                        Informacije o postopkih in pogojih posla ter o pravu, ki ureja sporazum o izvršitvi posla. 
                     
                     
                        V primeru prevzema na podlagi ponudbe za zamenjavo dokument o izvzetju vsebuje informacije, ki se zahtevajo s členom 6(3) Direktive 2004/25/ES, ali navedbo, kje je te informacije mogoče pregledati.
                     
                     
                        V primeru združitve dokument o izvzetju vsebuje informacije, ki se zahtevajo s členom 91(2) ali členom 122 Direktive (EU) 2017/1132 Evropskega parlamenta in Sveta
                           5
                        , odvisno od vrste združitve, ali navedbo, kje je te informacije mogoče pregledati.
                     
                     
                        V primeru delitve dokument o izvzetju vsebuje informacije, ki se zahtevajo s členom 137(2) Direktive (EU) 2017/1132, ali navedbo, kje je te informacije mogoče pregledati.
                     
                  
               
                     
                        Točka 3.2.2 
                     
                  
                  
                     
                        Kadar je ustrezno, kakršni koli pogoji, ki veljajo za učinkovitost posla, vključno s kakršnimi koli jamstvi. 
                     
                  
               
                     
                        Točka 3.2.3 
                     
                  
                  
                     
                        Kadar je ustrezno, kakršne koli informacije o pristojbinah za razdelitev ali drugih kaznih, ki se lahko plačajo, če posel ni zaključen. 
                     
                  
               
                     
                        Točka 3.2.4 
                     
                  
                  
                     
                        Kadar so za posel potrebna morebitna uradna obvestila in/ali zahtevki za dovoljenje, opis teh uradnih obvestil in/ali zahtevkov za dovoljenje. 
                     
                  
               
                     
                        Točka 3.2.5
                     
                  
                  
                     
                        Kadar je ustrezno, vse informacije, ki so potrebne za polno razumevanje finančne konstrukcije posla.
                     
                  
               
                     
                        Točka 3.2.6 
                     
                  
                  
                     
                        Časovni razpored posla. 
                     
                  
               
                     
                        Točka 3.3
                     
                  
                  
                     
                        Dejavniki tveganja
                     
                     
                        Opis pomembnih tveganj, ki so specifična za posel, v omejenem številu kategorij v oddelku z naslovom „Dejavniki tveganja v zvezi s poslom“. 
                     
                     
                        V vsaki kategoriji se v oceni izdajatelja najprej navedejo najpomembnejši dejavniki tveganja ob upoštevanju negativnega vpliva na izdajatelja in verjetnosti njihovega pojava. 
                     
                     
                        Dejavnike tveganja potrjuje vsebina dokumenta o izvzetju.
                     
                  
               
                     
                        Točka 3.4
                     
                  
                  
                     
                        Nasprotje interesov 
                     
                     
                        Podrobnosti o kakršnih koli nasprotjih interesov, ki bi jih izdajatelj, ciljno podjetje, prevzeto podjetje ali razdeljeno podjetje in kateri koli od njegovih delničarjev lahko imel v zvezi s poslom. 
                     
                  
               
                     
                        Točka 3.5 
                     
                  
                  
                     
                        Vrednost ponudbe
                     
                  
               
                     
                        Točka 3.5.1
                     
                  
                  
                     
                        Naslovniki ponudbe ali dodelitve lastniških vrednostnih papirjev, povezane s poslom. 
                     
                  
               
                     
                        Točka 3.5.2 
                     
                  
                  
                     
                        Nadomestilo, ponujeno za vsak lastniški vrednostni papir ali razred lastniških vrednostnih papirjev, ter zlasti menjalno razmerje in znesek morebitnega plačila v denarnih sredstvih. 
                     
                  
               
                     
                        Točka 3.5.3 
                     
                  
                  
                     
                        Informacije o kakršnih koli pogojnih nadomestilih, dogovorjenih v okviru posla, vključno, v primeru združitve, z morebitno obveznostjo prevzemnika, da prenese dodatne vrednostne papirje ali denarna sredstva na nekdanje lastnike prevzetega podjetja, če se zgodijo prihodnji dogodki ali če so izpolnjeni pogoji. 
                     
                  
               
                     
                        Točka 3.5.4 
                     
                  
                  
                     
                        Metode za vrednotenje in predpostavke, uporabljene za določitev nadomestila, ponujenega za vsak lastniški vrednostni papir ali razred lastniških vrednostnih papirjev, ter zlasti glede menjalnega razmerja. 
                     
                  
               
                     
                        Točka 3.5.5 
                     
                  
                  
                     
                        Navedba kakršnih koli presoj ali poročil, ki jih pripravijo neodvisni strokovnjaki, in informacij, kje je te presoje in poročila mogoče pregledati. 
                     
                     
                        V primeru združitve dokument o izvzetju vsebuje informacije, ki se zahtevajo s členom 96 ali 125 Direktive (EU) 2017/1132, odvisno od vrste združitve, ali navedbo, kje je te informacije mogoče pregledati.
                     
                     
                        V primeru delitve dokument o izvzetju vsebuje informacije, ki se zahtevajo s členom 142 Direktive (EU) 2017/1132, ali navedbo, kje je te informacije mogoče pregledati.
                     
                  
               
                     
                        ODDELEK 4
                     
                  
                  
                     
                        LASTNIŠKI VREDNOSTNI PAPIRJI, PONUJENI JAVNOSTI ALI UVRŠČENI V TRGOVANJE NA REGULIRANEM TRGU ZA NAMEN POSLA
                     
                  
               
                     
                        Za lastniške vrednostne papirje, ki niso delnice, so navedene informacije celovite in vključujejo spodnje informacije za osnovne delnice.
                     
                  
               
                     
                        Točka 4.1
                     
                     
                  
                  
                     
                        Dejavniki tveganja 
                     
                     
                        Opis pomembnih tveganj, ki so specifična za lastniške vrednostne papirje, ponujene in/ali uvrščene v trgovanje, v omejenem številu kategorij v oddelku z naslovom „Dejavniki tveganja v zvezi z lastniškimi vrednostnimi papirji“.
                     
                     
                        V vsaki kategoriji se v oceni izdajatelja, ponudnika ali osebe, ki prosi za uvrstitev v trgovanje na reguliranem trgu, najprej določijo najpomembnejša tveganja ob upoštevanju negativnega vpliva na izdajatelja in lastniške vrednostne papirje ter verjetnost njihovega pojava.
                     
                     
                        Dejavnike tveganja potrjuje vsebina dokumenta o izvzetju.
                     
                  
               
                     
                        Točka 4.2
                     
                  
                  
                     
                        Izjava o gibljivih sredstvih
                     
                     
                        Izjava izdajatelja, da po njegovem mnenju gibljiva sredstva zadostujejo njegovim trenutnim potrebam, v nasprotnem primeru pa izjava o tem, kako naj bi pridobil potrebna dodatna gibljiva sredstva.
                     
                  
               
                     
                        Točka 4.3
                     
                  
                  
                     
                        Informacije o lastniških vrednostnih papirjih, ki bodo ponujeni in/ali uvrščeni v trgovanje 
                     
                  
               
                     
                        Točka 4.3.1
                     
                  
                  
                     
                        Splošne informacije, ki jih je treba zagotoviti: 
                     
                     
                        (a)opis vrste, razreda in količine lastniških vrednostnih papirjev, ponujenih in/ali uvrščenih v trgovanje, vključno z mednarodno identifikacijsko številko vrednostnega papirja (ISIN);
                     
                     
                        (b)valuta, v kateri so izdani lastniški vrednostni papirji.
                     
                  
               
                     
                        Točka 4.3.2
                     
                  
                  
                     
                        Predložitev izjave s sklepi, dovoljenji in odobritvami, na podlagi katerih so bili ustvarjeni in/ali izdani lastniški vrednostni papirji. 
                     
                  
               
                     
                        Točka 4.3.3
                     
                  
                  
                     
                        Opis kakršnih koli omejitev glede proste prenosljivosti lastniških vrednostnih papirjev. 
                     
                  
               
                     
                        Točka 4.3.4
                     
                  
                  
                     
                        Navedba javnih ponudb za prevzem s strani tretjih oseb v zvezi z izdajateljevim lastniškim kapitalom, do katerih je prišlo v predhodnem in tekočem poslovnem letu. Navedejo se cena ali menjalni pogoji v zvezi s takimi ponudbami ter njihov rezultat. 
                     
                  
               
                     
                        Točka 4.4
                     
                  
                  
                     
                        Uvrstitev v trgovanje in dogovori o trgovanju
                     
                  
               
                     
                        Točka 4.4.1
                     
                  
                  
                     
                        Navedba, ali ponujeni lastniški vrednostni papirji so ali bodo predmet vloge za uvrstitev v trgovanje z namenom njihove distribucije na reguliranem trgu ali drugih enakovrednih trgih tretjih držav, kot so opredeljeni v točki (b) člena 1 Delegirane uredbe Komisije (EU) 2019/980
                           6
                        , z navedbo zadevnih trgov.
                     
                     
                        Najzgodnejši datumi, ko bodo lastniški vrednostni papirji uvrščeni v trgovanje, če so znani.
                     
                  
               
                     
                        Točka 4.4.2
                     
                  
                  
                     
                        Vsi regulirani trgi ali enakovredni trgi tretjih držav, kot so opredeljeni v točki (b) člena 1 Delegirane uredbe (EU) 2019/980, na katerih so po vednosti izdajatelja lastniški vrednostni papirji istega razreda lastniških vrednostnih papirjev, ki bodo ponujeni ali uvrščeni v trgovanje, že uvrščeni v trgovanje, vključno s potrdili o lastništvu in osnovnimi delnicami, kadar ustrezno.
                     
                  
               
                     
                        Točka 4.4.3
                     
                  
                  
                     
                        Podrobni podatki o subjektih, ki so se trdno zavezali, da bodo delovali kot posredniki pri sekundarnem trgovanju ter zagotavljali likvidnost z nakupnimi in prodajnimi cenami, ter opis glavnih pogojev njihove zaveze.
                     
                  
               
                     
                        Točka 4.4.4
                     
                  
                  
                     
                        Sporazumi o začasni prepovedi prodaje:
                     
                     
                        (a)sodelujoče stranke;
                     
                     
                        (b)vsebina in izjeme sporazuma;
                     
                     
                        (c)navedba obdobja začasne prepovedi prodaje.
                     
                  
               
                     
                        Točka 4.5
                     
                  
                  
                     
                        Razvodenitev
                     
                  
               
                     
                        Točka 4.5.1
                     
                  
                  
                     
                        Primerjava neto vrednosti sredstev na delnico na datum zadnje bilance stanja pred poslom in emisijskega zneska na delnico v okviru tega posla.
                     
                  
               
                     
                        Točka 4.5.2
                     
                  
                  
                     
                        Dodatne informacije, če obstaja sočasna ali skoraj sočasna ponudba ali uvrstitev v trgovanje lastniških vrednostnih papirjev istega razreda. 
                     
                  
               
                     
                        Točka 4.5.3
                     
                  
                  
                     
                        Preglednica z navedbo števila lastniških vrednostnih papirjev in glasovalnih pravic ter delniškega kapitala pred poslom in po njem. Navedba razvodenitve (vključno z razvodenitvijo glasovalnih pravic), ki jo bodo obstoječi delničarji utrpeli zaradi ponudbe. 
                     
                  
               
                     
                        Točka 4.6
                     
                     
                  
                  
                     
                        Svetovalci
                     
                     
                        Če so svetovalci, povezani z izdajo, omenjeni v dokumentu o izvzetju, je treba predložiti izjavo o funkciji, v kateri so nastopali.
                     
                  
               
                     
                        ODDELEK 5
                     
                  
                  
                     
                        VPLIV POSLA NA IZDAJATELJA
                     
                  
               
                     
                        Točka 5.1
                     
                  
                  
                     
                        Strategija in cilji 
                     
                     
                        Izdajatelj zagotovi opis svojih namenov glede prihodnjega poslovanja po poslu, vključno z navedbo vseh bistvenih sprememb, ki vplivajo na poslovanje, glavne dejavnosti ter produkte in storitve, kot rezultatov posla.
                     
                     
                        Kadar je ustrezno, te informacije vključujejo opis poslovnih obetov in morebitnega prestrukturiranja in/ali reorganizacije.
                     
                  
               
                     
                        Točka 5.2 
                     
                     
                  
                  
                     
                        Bistvene pogodbe 
                     
                     
                        Kratek povzetek vseh bistvenih pogodb izdajatelja, ciljnega podjetja, prevzetega podjetja ali razdeljenega podjetja, razen pogodb, sklenjenih v običajnem poteku poslovanja, na katere posel pomembno vpliva. 
                     
                  
               
                     
                        Točka 5.3
                     
                  
                  
                     
                        Umik naložb
                     
                  
               
                     
                        Točka 5.3.1
                     
                  
                  
                     
                        Če so znane, informacije o pomembnih umikih naložb, kot so pomembne prodaje odvisnih podjetij ali morebitnih večjih poslovnih programov po začetku veljavnosti posla, skupaj z opisom možnih vplivov na skupino izdajatelja. 
                     
                  
               
                     
                        Točka 5.3.2
                     
                  
                  
                     
                        Informacije o kakršnih koli pomembnih preklicih prihodnjih naložb ali prej napovedanih umikov naložb. 
                     
                  
               
                     
                        Točka 5.4
                     
                     
                  
                  
                     
                        Korporativno upravljanje
                     
                     
                        (a)kolikor so znani izdajatelju, imena, službeni naslovi in funkcije oseb znotraj izdajatelja, ki bodo takoj po poslu člani upravnih, vodstvenih in nadzornih organov in, v primeru komanditne delniške družbe, družbeniki z neomejeno odgovornostjo;
                     
                     
                        (b)jasno se navedejo kakršna koli nasprotja interesov, ki lahko nastanejo zaradi nalog, ki jih v imenu izdajatelja izvajajo osebe iz točke (a), in njihovih zasebnih interesov ali drugih nalog. Če takih nasprotij ni, se o tem predloži izjava;
                     
                     
                        (c)podrobnosti o vseh omejitvah, dogovorjenih z osebami iz točke (a), glede prodaje njihovih deležev v lastniških vrednostnih papirjih izdajatelja v določenem časovnem obdobju po poslu.
                     
                  
               
                     
                        Točka 5.5
                     
                  
                  
                     
                        Lastništvo
                     
                     
                        Lastniška struktura neposredno po poslu.
                     
                  
               
                     
                        Točka 5.6
                     
                  
                  
                     
                        Pro forma finančne informacije
                     
                  
               
                     
                        Točka 5.6.1 
                     
                  
                  
                     
                        V primeru znatne bruto spremembe, kot je opredeljena v točki (e) člena 1 Delegirane uredbe (EU) 2019/980, je potreben opis morebitnega učinka posla na sredstva in obveznosti ter zaslužek izdajatelja, če bi bil posel izveden na začetku obdobja, na katero se nanaša poročilo, ali na sporočeni datum. 
                     
                     
                        Ta zahteva se običajno izpolni z vključitvijo pro forma finančnih informacij. Take pro forma finančne informacije se prikažejo tako, kot je navedeno v točkah 5.7 do 5.9, in vsebujejo informacije, navedene v njih.
                     
                     
                        Pro forma finančnim informacijam se priloži poročilo, ki ga pripravijo neodvisni računovodje ali revizorji. 
                     
                  
               
                     
                        Točka 5.6.2 
                     
                  
                  
                     
                        Kadar se pro forma finančne informacije ne uporabljajo, izdajatelj zagotovi opisne in finančne informacije o pomembnem vplivu, ki ga bo posel imel na računovodske izkaze izdajatelja. Za te opisne in finančne informacije ni potrebna revizija. 
                     
                     
                        Opisne in finančne informacije se pripravijo na način, skladen z veljavnim okvirom za finančno poročanje in računovodsko usmeritvijo, ki jo je izdajatelj sprejel v svojih zadnjih računovodskih izkazih ali jo bo sprejel v svojih naslednjih računovodskih izkazih. Kadar so te informacije revidirane, se v dokumentu o izvzetju navedejo dejstvo, da so bile te informacije revidirane, in podatki o revizorjih, ki so opravili revizijo. 
                     
                  
               
                     
                        Točka 5.7
                     
                  
                  
                     
                        Vsebina pro forma finančnih informacij 
                     
                     
                        Pro forma finančne informacije so sestavljene iz:
                     
                     
                        (a)uvoda, ki vsebuje:
                     
                     
                        (i)namen, zaradi katerega so bile pro forma finančne informacije pripravljene, vključno z opisom prevzema na podlagi ponudbe za zamenjavo, združitve ali delitve ali pomembne zaveze ter udeleženih podjetij ali subjektov;
                     
                     
                        (ii)obdobje in/ali datum, ki ga zajemajo pro forma finančne informacije;
                     
                     
                        (iii)dejstvo, da so bile pro forma finančne informacije pripravljene samo za ponazoritev;
                     
                     
                        (iv)obrazložitev, da:
                     
                     
                        (i)pro forma finančne informacije ponazarjajo vpliv posla, kot da bi bil posel izveden prej;
                     
                     
                        (ii)se lahko hipotetični finančni položaj ali rezultati, vključeni v pro forma finančne informacije, razlikujejo od dejanskega finančnega položaja ali rezultatov subjekta;
                     
                     
                        (b)izkaza poslovnega izida, bilance stanja ali obojega, odvisno od okoliščin, prikazanih v stolpcih, ki ju sestavljajo:
                     
                     
                        (i)pretekle neprilagojene informacije; 
                     
                     
                        (ii)po potrebi prilagoditve računovodskih usmeritev; 
                     
                     
                        (iii)pro forma prilagoditve;
                     
                     
                        (iv)rezultati pro forma finančnih informacij v zadnjem stolpcu; 
                     
                     
                        (c)priloženih opomb, ki pojasnjujejo:
                     
                     
                        (i)vire, iz katerih so se pridobile neprilagojene finančne informacije in ali je bilo o virih objavljeno revizijsko poročilo ali poročilo o pregledu;
                     
                     
                        (ii)podlago za pripravo pro forma finančnih informacij;
                     
                     
                        (iii)vire in obrazložitev za vsako prilagoditev;
                     
                     
                        (iv)ali se pričakuje, da bo vsaka prilagoditev v zvezi s pro forma izkazom poslovnega izida trajno vplivala na izdajatelja;
                     
                     
                        (d)kadar je ustrezno, se v dokument o izvzetju vključijo finančne informacije in vmesne finančne informacije za že prevzeta podjetja ali subjekte (ali podjetja ali subjekte, ki šele bodo prevzeti), ki so se uporabile pri pripravi pro forma finančnih informacij, kolikor niso zajete drugje v dokumentu o izvzetju. Podobno se v primeru delitve vključijo finančne informacije o razdeljenem podjetju.
                     
                  
               
                     
                        Točka 5.8
                     
                  
                  
                     
                        Načela pri pripravi in predstavitvi pro forma finančnih informacij 
                     
                  
               
                     
                        Točka 5.8.1 
                     
                  
                  
                     
                        Pro forma finančne informacije se identificirajo, da se ločijo od preteklih finančnih informacij. 
                     
                     
                        Pro forma finančne informacije so pripravljene na način, skladen z računovodsko usmeritvijo, ki jo je izdajatelj sprejel v svojih zadnjih računovodskih izkazih ali jo bo sprejel v svojih naslednjih računovodskih izkazih. 
                     
                  
               
                     
                        Točka 5.8.2 
                     
                  
                  
                     
                        Pro forma finančne informacije se lahko objavijo le za eno od naslednjega: 
                     
                     
                        (a)zadnje zaključeno finančno obdobje; 
                     
                     
                        (b)zadnje vmesno obdobje, za katero so bile relevantne neprilagojene informacije objavljene ali vključene v dokument o izvzetju. 
                     
                  
               
                     
                        Točka 5.8.3 
                     
                  
                  
                     
                        Pro forma prilagoditve morajo: 
                     
                     
                        (a)biti jasno prikazane in pojasnjene; 
                     
                     
                        (b)predstavljati vse pomembne učinke, ki jih je mogoče neposredno pripisati poslu; 
                     
                     
                        (c)biti podprte z dejstvi.
                     
                  
               
                     
                        Točka 5.9
                     
                     
                  
                  
                     
                        Zahteve za računovodsko/revizijsko poročilo 
                     
                     
                        Dokument o izvzetju vključuje poročilo, ki ga pripravijo neodvisni računovodje ali revizorji, v katerem je navedeno, da po njihovem mnenju velja naslednje: 
                     
                     
                        (a)pro forma finančne informacije so bile ustrezno zbrane na navedeni podlagi;
                     
                     
                        (b)podlaga iz točke (a) je skladna z računovodsko usmeritvijo izdajatelja. 
                     
                  
               
                     
                        ODDELEK 6
                     
                  
                  
                     
                        RAZPOLOŽLJIVI DOKUMENTI
                     
                  
               
                     
                        Točka 6.1
                     
                  
                  
                     
                        Informacije o tem, kje je mogoče v 12 mesecih po objavi dokumenta o izvzetju pregledati naslednje dokumente, kadar je to ustrezno: 
                     
                     
                        (a)posodobljena akt o ustanovitvi in statut izdajatelja; 
                     
                     
                        (b)vsa poročila, dopise in druge dokumente, pretekle finančne informacije, vrednotenja in izjave, ki jih je izvedenec pripravil na zahtevo izdajatelja, če so deli teh vključeni v dokument o izvzetju ali če se ta dokument sklicuje nanje;
                     
                     
                        (c)vsa poročila, dopise in druge dokumente, vrednotenja in izjave, ki niso zajeti v točki (a) ali (b) te točke ali v katerih koli drugih točkah te priloge, pripravljeni v skladu z Direktivo 2004/25/ES ali Direktivo (EU) 2017/1132.
                     
                     
                        Navedba spletnega mesta, na katerem je mogoče pregledati dokumente.
                     
                  
               
            
               PRILOGA II 
               NAJMANJŠI OBSEG INFORMACIJ DOKUMENTA O IZVZETJU
            
            
               Člen 2(1), četrti pododstavek
            
            
                     
                        ODDELEK 1
                     
                  
                  
                     
                        INFORMACIJE O IZDAJATELJU
                     
                  
               
                     
                  
                  
                     
                        Zagotoviti je treba naslednje informacije:
                     
                     
                        (a)informacije, zahtevane v oddelku 1 Priloge I k tej uredbi; 
                     
                     
                        (b)informacije, zahtevane v Prilogi 1 k Delegirani uredbi (EU) 2019/980, razen oddelka 1 te priloge. Kadar je ustrezno, se informacije zagotovijo tudi za izdajatelja osnovnih delnic, če se ta razlikuje od izdajatelja lastniških vrednostnih papirjev.
                     
                     
                        Kakršno koli sklicevanje na „registracijski dokument“ ali „prospekt“ iz Priloge 1 k Delegirani uredbi (EU) 2019/980 se šteje za sklicevanje na dokument o izvzetju iz te uredbe.
                     
                  
               
                     
                        ODDELEK 2
                     
                  
                  
                     
                        INFORMACIJE O CILJNEM PODJETJU, PREVZETEM PODJETJU ALI RAZDELJENEM PODJETJU
                     
                  
               
                     
                  
                  
                     
                        Informacije, zahtevane v oddelku 2 Priloge I k tej uredbi, se glede na vrsto posla zagotovijo za ciljno podjetje, prevzeto podjetje ali razdeljeno podjetje. 
                     
                     
                        Če je eden od zgoraj navedenih subjektov skupina in so bili konsolidirani računovodski izkazi že objavljeni, se informacije v tem oddelku predstavijo na konsolidirani podlagi.
                     
                     
                        Kadar v primeru prevzema na podlagi ponudbe za zamenjavo zahtevane informacije o ciljnem podjetju niso na voljo, se zagotovi izjava v zvezi s tem.
                     
                  
               
                     
                        ODDELEK 3
                     
                  
                  
                     
                        INFORMACIJE O LASTNIŠKIH VREDNOSTNIH PAPIRJIH, PONUJENIH JAVNOSTI ALI UVRŠČENIH V TRGOVANJE NA REGULIRANEM TRGU ZA NAMEN POSLA
                     
                  
               
                     
                        Točka 3.1
                     
                  
                  
                     
                        Zagotovijo se informacije, zahtevane v Prilogi 11 k Delegirani uredbi (EU) 2019/980, razen oddelka 1 navedene priloge.
                     
                     
                        Kadar je ustrezno, se te informacije zagotovijo tudi za osnovne delnice.
                     
                     
                        Kakršno koli sklicevanje na „opis vrednostnih papirjev“ ali „prospekt“ iz Priloge 11 k Delegirani uredbi (EU) 2019/980 se šteje za sklicevanje na dokument o izvzetju iz te uredbe.
                     
                  
               
                     
                        Točka 3.2
                     
                  
                  
                     
                        Z odstopanjem od točke 3.1 se v naslednjih primerih zagotovijo naslednje informacije:
                     
                     
                        (a)za vrednostne papirje iz odstavka 1 ali 2 člena 19 oziroma odstavka 1 ali 2 člena 20 Delegirane uredbe (EU) 2019/980, kadar ti vrednostni papirji niso delnice ali drugi prenosljivi vrednostni papirji, enakovredni delnicam, se zagotovijo informacije, ki se zahtevajo v Prilogi 14 k navedeni uredbi (razen iz oddelka 1 navedene priloge), ter dodatne informacije iz odstavka 1 ali 2 člena 19 oziroma odstavka 1 ali 2 člena 20; 
                     
                     
                        (b)za potrdila o lastništvu, izdana za delnice, se predložijo informacije, ki se zahtevajo v Prilogi 13 k Delegirani uredbi (EU) 2019/980.
                     
                     
                        Kakršno koli sklicevanje na „opis vrednostnih papirjev“ ali „prospekt“ iz relevantnih prilog k Delegirani uredbi (EU) 2019/980 se šteje za sklicevanje na dokument o izvzetju iz te uredbe.
                     
                  
               
                     
                        ODDELEK 4
                     
                  
                  
                     
                        OPIS POSLA
                     
                  
               
                     
                  
                  
                     
                        Zagotovijo se informacije, zahtevane v oddelku 3 Priloge I k tej uredbi.
                     
                  
               
                     
                        ODDELEK 5
                     
                  
                  
                     
                        VPLIV POSLA NA IZDAJATELJA
                     
                  
               
                     
                  
                  
                     
                        Zagotovijo se informacije, zahtevane v oddelku 5 Priloge I k tej uredbi.
                     
                  
               
         
         
            
                  
                     (1)
                  
                        Direktiva Evropskega parlamenta in Sveta 2004/25/ES z dne 21. aprila 2004 o ponudbah za prevzem (UL L 142, 30.4.2004, str. 12).
               
               
                  
                     (2)
                  
                        Uredba (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (UL L 243, 11.9.2002, str. 1).
               
               
                  
                     (3)
                  
                        Direktiva 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L 182, 29.6.2013, str. 19).
               
               
                  
                     (4)
                  
                        Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
               
               
                  
                     (5)
                  
                        Direktiva (EU) 2017/1132 Evropskega parlamenta in Sveta z dne 14. junija 2017 o določenih vidikih prava družb (UL L 169, 30.6.2017, str. 46).
               
               
                  
                     (6)
                  
                        Delegirana uredba Komisije (EU) 2019/980 z dne 14. marca 2019 o dopolnitvi Uredbe (EU) 2017/1129 Evropskega parlamenta in Sveta v zvezi z obliko, vsebino, pregledom in potrditvijo prospekta, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Uredbe Komisije (ES) št. 809/2004 (UL L 166, 21.6.2019, str. 26).